Swedish Match

Swedish Match AB er et svensk (Stockholm) industrikonsern som produserer tobakkprodukter, fyrstikker og lightere. Firmaet har sitt opphav i Svenska Tändsticksaktiebolaget som ble grunnlagt i 1917 og Svenska Tobaksmonopolet som ble grunnlagt i 1915. Selskapet byttet til sitt nåværende navn i 1980. Swedish Match er notert på Stockholmsbörsen siden 1996, og største eiere er svenske og utenlandske institusjonelle investorer.
Swedish Match utvikler, produserer og selger varemerker innen produktområdene snus, andre tobakksprodukter (amerikanske massemarkedssigarer og tyggetobakk), samt fyrstikker og engangslightere. Konsernets virksomhet er global med en nettoomsetning på 14 204 MSEK (2009), og produktene selges over hele verden. Produksjonen foregår i syv land, og antall medarbeidere var i gjennomsnitt 3 900 i 2009. Den 1. oktober 2010 overførte Swedish Match sigar- og pipetobakksvirksomheten som et ledd i oppbygningen av det nye Scandinavian Tobacco Group (STG). Swedish Match eier 49 prosent av STG. Unntatt fra salget var den amerikanske virksomheten for massemarkedssigarer og minoritetsandelen i Arnold André. Lars Dahlgren er administrerende direktør i Swedish Match siden juni 2008, og Conny Karlsson har vært styreformann siden 2007.
Snus markedsføres først og fremst i Norden, hvor Sverige er det største markedet, men også i USA og Sør-Afrika. Eksempler på varemerker er General, Göteborgs Rapé og Catch, samt Timberwolf og Longhorn på det amerikanske markedet. Selskapet produserer og markedsfører i tillegg massemarkedssigarer for det amerikanske markedet. Viktige merker er White Owl, Garcia y Vega og Game by Garcia y Vega. I mer enn 100 år har Red Man tilbudt amerikanske konsumenter tyggetobakk.
Ljunglöfts Ettan er det mest solgte snusmerket i Sverige gjennom tidene. I 1822 fikk snusprodusent Jacob Fredrik Ljunglöf en lys idé som kom til å revolusjonere tilvirkning av snus. Sammen med kjemikeren Jacob Berzelius lyktes han i å forkorte tilberedingstiden fra et halvt år til en uke. Ettan ble født og ble en snus fri for unødvendige smakstilsetninger med ren tobakkskarakter som kjennetegner urtypen av svensk snus den dag i dag. Produktet har hatt den samme smaken fra lanseringen frem til i dag.
GothiaTek er en kvalitetsstandard for snus utviklet og eid av Swedish Match. Kvalitetsstandarden skal fungere som en garanti overfor konsumentene at snusproduktene alltid er kontrollert og holder høyeste kvalitet i alle ledd fra tobakksplante, gjennom produksjon til konsument. Standarden er basert på mange års forskning og utvikling i regi av forskningsavdelingen i Swedish Match.
GothiaTek stiller krav til:
Ambisjonen med kvalitetsstandarden er å arbeide for å redusere antatte helserisikoer i svensk snus, samt bidra til å øke kunnskapen om egenskaper ved og bruk av snusprodukter. Swedish Match ønsker å samarbeide med lovgivere og myndigheter slik at lover og regler baseres på fakta og tilgjengelig kunnskap.
Bellman er et tobakkmerke er basert på tobakk fra Java, Brasil og Cuba.
Produktene i Bellman-serien er maskinlagede (dvs. ikke håndrullede) og består av sigarer og cigarillos. De er kun markedsført og solgt i Europa og er dermed vanskelig å få tak i resten av verden.
Bellmans selges i den mer upmarket «Moments»-serien, og også i de noe billigere «Gold»- og «Silver»-variantene. «Moments» finnes både med og uten filter, og er relativt kraftig i smaken. «Gold» er det mest solgte Bellman-merket og har lange tradisjoner. Dette merket inneholder i motsetning til de to andre også kolombiansk tobakk. «Silver» er noe mildere i smaken enn «Gold» og «Moments».